नर्मदा लाइन फोड़ने से खफा नगर निगम ने मोबाइल कंपनियों के 13 टावर तोड़े
शर्तों का सरेआम उल्लंघन कर शहर को परेशान कर रही मोबाइल कंपनियों के खिलाफ सोमवार को नगर निगम ने सख्ती दिखाई। तीन स्थानों पर लगे विभिन्न कंपनियों के 13 टावर के कनेक्शन काट दिए और उनका सामान जब्त किया।
दरअसल पिछले दिनों भंवरकुआं के पास एयरटेल ग्रुप की एक कंपनी द्वारा केबल डालने के लिए नर्मदा लाइन में ड्रिल करने और उससे 100 कॉलोनियों के हजारों लोगों को तीन दिन तक पानी की परेशानी होने के बाद निगम ने यह कदम उठाया है। एयरटेल को शहर में 16 जगह केबल डालने की दी गई परमिशन भी निरस्त कर दी है। निगम ने कंपनी को नर्मदा लाइन सुधारने के व्यय के रूप में पांच लाख और विज्ञापन शुल्क का बकाया एक करोड़ रुपए तीन दिन में चुकाने का नोटिस जारी कर दिया है। शेष | पेज 8 पर
निगमायुक्त मनीष सिंह ने बताया कि अपर आयुक्त देवेंद्रसिंह के साथ पहुंची टीम ने 13 टॉवर के कनेक्शन काटे। सयाजी होटल की छत के आठ, इंडस्ट्री हाउस के चार और शालीमार टाउनशिप के एक टॉवर पर कार्रवाई की। निगम ने इसके लिए बाहर से बुलाई गई टेक्निकल टीम की भी मदद ली। निगम ने टॉवर पर लगी बैटरी, पैनल, यूपीएस सहित अन्य सामान भी जब्त किया।
टेलीकॉम कंपनियों की मनमानी से लंबे समय से परेशान था शहर
आए दिन शहर में जगह-जगह बिना पूछे सड़क खोदने के बाद उनकी ठीक मरम्मत नहीं करने से शहर के लोग लंबे समय से परेशान थे। कई बार महापौर मालिनी गौड़ और अन्य जनप्रतिनिधियों के सामने भी यह मुद्दा उठा। इस पर मेयर ने पिछले दिनों कार्रवाई के निर्देश दिए थे। निगमायुक्त ने भी माना कि भंवरकुआं क्षेत्र में मोबाइल कंपनी की लापरवाही के कारण तीन दिन तक निगम चार-पांच टंकियों से पानी नहीं पहुंचा पाया। इससे 100 से ज्यादा काॅलोनियों के लोग परेशान हुए। समझाने के बावजूद कंपनियों ने रवैया नहीं सुधारा। कई कंपनियों ने शहर में लगे विज्ञापन का शुल्क भी समय पर नहीं चुकाया।
यहां निरस्त की केबल डालने की अनुमति
- वार्ड 39 में निपानिया से निरंजनपुर चौराहा।
- साईं कृपा काॅलोनी से बॉम्बे हाॅस्पिटल।
- न्यू सियागंज मार्केट से संभागायुक्त कार्यालय।
- इलेक्ट्राॅनिक काॅम्प्लेक्स गेट से खातीपुरा होते हुए मेंटल हॉस्पिटल तक।
- विजय नगर से रिंग रोड चौराहा।
- बजरंग नगर से एमआईजी।
- सीएचएल हॉस्पिटल से डायमंड काॅलोनी।
- शालीमार टाउनशिप से महेंद्रा शोरूम।
- निपानिया रोड से तुलसी नगर के पास।
- तिवारी काॅम्प्लेक्स से नंद बाग, कुशवाह नगर मेन रोड।
- विजय नगर मुक्तिधाम से मेघदूत गार्डन के पास।
- शेखर रीजेंसी से मेट्रो टॉवर तक।
जिनसे गलती हुई, उन पर करेंगे केस
दोपहर में एयरटेल कंपनी के प्रतिनिधियों ने निगमायुक्त मनीष सिंह से मुलाकात की। निगमायुक्त के मुताबिक फूटी लाइन को सुधारने में निगम को पांच लाख रुपए का अतिरिक्त खर्च आया। इसे चुकाने के लिए कहा है। जिन अधिकारी और ठेकेदार को यह काम सौंपा था, उनके नाम निगमायुक्त ने मांगे हैं ताकि संबंधितों के खिलाफ एफआईआर करवा सकें। इधर, एयरटेल ने कहा है कि तोड़े गए टावरों के कारण बाधित हुए नेटवर्क को जल्द बहाल करने के प्रयास कर रहे हैं।
अन्य कंपनियों से भी होगी वसूली
निगमायुक्त ने स्पष्ट किया कि एयरटेल की जानकारी निकालने पर विज्ञापन शुल्क के एक करोड़ रुपए बकाया मिले। इसे तीन दिन में चुकाने के लिए कहा है। अन्य एजेंसियों को भी नोटिस दिए जाएंगे।
सयाजी के ऊपर लगे टावर को तोड़ते निगमकर्मी।
hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva mag_Deva bho_Deva hne_Deva hne_Deva hin_Deva bho_Deva bho_Deva awa_Deva mag_Deva hin_Deva hin_Deva hin_Deva hin_Deva hin_Deva